2019. gada . jūnijā Noteikumi Nr.

Rīgā (prot. Nr. .§)

Prasības mazumtirdzniecības uzņēmumiem, kas piegādā mājputnu olas vai ziedo dzīvnieku izcelsmes pārtiku

## Izdoti saskaņā ar

Pārtikas aprites uzraudzības

likuma 4. panta 19. punktu

1. Noteikumi nosaka prasības mazumtirdzniecības uzņēmumiem, kas veic papildu, vietēja mēroga un ierobežotas darbības saskaņā ar Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, 1. panta 5. punkta “b” apakšpunkta “ii” apakšpunktu un “c” apakšpunktu:

1.1. ziedojot mazā daudzumā dzīvnieku izcelsmes produktus, tostarp mājputnu olas, (turpmāk – pārtika) citiem mazumtirdzniecības uzņēmumiem;

1.2. piegādājot mazā daudzumā mājputnu olas pārtikas aprites uzņēmumiem.

2. Šo noteikumu izpratnē cits mazumtirdzniecības uzņēmums, kam atļauts nodot pārtiku ziedošanai, ir biedrības un nodibinājumi, kā arī reliģiskās organizācijas un to iestādes, kas nodarbojas ar labdarību un ir reģistrētas Pārtikas un veterinārajā dienestā saskaņā ar normatīvajiem aktiem par pārtikas uzņēmumu atzīšanas un reģistrācijas kārtību.

3. Šo noteikumu izpratnē mazs daudzums ir līdz 30 procentiem no kopējā mazumtirdzniecības uzņēmuma realizētā pārtikas daudzuma mēnesī.

4. Darbība uzskatāma par vietēja mēroga ierobežotu darbību, ja mazumtirdzniecības uzņēmums piegādā mājputnu olas vai ziedo pārtiku 300 kilometru rādiusā no piegādājamo mājputnu olu vai ziedojamās pārtikas atrašanās vietas.

5. Mazumtirdzniecības uzņēmumi ziedošanai paredzētu svaigu gaļu, svaigus un svaigus sagatavotus zvejniecības produktus drīkst sasaldēt derīguma termiņa laikā, nodrošinot strauju temperatūras pazemināšanos tā, ka temperatūra produkta iekšienē sasniedz ne vairāk kā – 18 °C, un marķējot ar sasaldēšanas datumu. Šādi sasaldētas gaļas, sasaldētu svaigu un svaigu sagatavotu zvejniecības produktu derīguma termiņš nedrīkst būt ilgāks par 30 dienām.

6. Mazumtirdzniecības uzņēmumi mājputnu olas no 22. dienas pēc izdēšanas līdz minimālā derīguma termiņa “ieteicams līdz...” beigām drīkst piegādāt vai nodot ziedošanai šo noteikumu 1.1. un 1.2. apakšpunktā minētajiem uzņēmumiem, kas var nodrošināt mājputnu olu termisku apstrādi pirms to nonākšanas pie galapatērētāja.

7. Mazumtirdzniecības uzņēmums, kas piegādā mājputnu olas vai ziedo pārtiku, kā arī uzņēmums, kas saņem šo piegādi vai ziedojumu, nodrošina:

7.1. pārtikas un mājputnu olu izsekojamību;

7.2. uzņēmuma atbilstību Eiropas Savienības un Latvijas normatīvo aktu prasībām pārtikas aprites jomā.

Ministru prezidents A. K. Kariņš

Zemkopības ministrs K. Gerhards